Гео Милев
Борко и Бърборка
По Рихард Демел

chitanka.info

— Борко, дай оназ лопата.

— Мамичко, защо?

— Да разровим тук земята.

— Мамичко, защо?

— Тук ще посадим череша.

— Мамичко, защо?

— После ще ядеш череши.

— Мамичко, защо?

— Туй дръвче череши дава.

— Мамичко, защо?

— Их — пък… Как да ти разправя?

Всеки знай защо.

Иде малката Бърборка

— Мамичко, нали

по съм умна аз от Борка,

мамичко, кажи!

Мамичко, нали е Борко

глупав кат теле?

Аз броя до двайсет вече

и знам а, б, в!

— Их, таз малката Бърборка,

Бър-бър… няма край.

Остави на мира Борка!

Все тя много знай.

След неделя ще пристигне

чичо ви Васил

и на вас какво ли, мислиш,

той би подарил?

Заключалки за устата.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.